Sklep VIII R 7/2009
Datum: 2009-02-24T01:00:00.000+01:00
ecli: ECLI:SI:VSRS:2009:VIII.R.7.2009
sodisce: Vrhovno sodišče
oddelek: Delovno-socialni oddelek
podrocje: CIVILNO PROCESNO PRAVO - DELOVNO PRAVO
institut: stvarna pristojnost - delegacija sodišča - sekretar sodišča

## Jedro

Sorodstveno razmerje med direktorjem kot zakonitim zastopnikom tožene stranke in sekretarko sodišča, ki je njegova žena, lahko vzbuja dvom v nepristranskost sodišča pri odločanju.

## Izrek

Za odločanje v zadevi se določi Delovno sodišče v Celju.

## Obrazložitev

1. Tožnica je pri Delovnem sodišču v Mariboru vložila tožbo zoper toženo stranko, zaradi plačila 17.541,53 EUR iz naslova denarnih terjatev iz delovnega razmerja, s pripadki.

2. Delovno sodišče v Mariboru je predlagalo določitev drugega stvarno pristojnega sodišča, ker je bil direktor tožene stranke mož poslovne sekretarke sodišča. 3. Predlog za določitev drugega stvarno pristojnega sodišča je utemeljen.

4. Na podlagi 67. člena ZPP lahko Vrhovno sodišče na predlog stranke ali pristojnega sodišča določi drugo stvarno pristojno sodišče, da postopa v zadevi, če je očitno, da se bo tako laže opravil postopek ali če so za to drugi tehtni razlogi.

5. Sorodstveno razmerje med direktorjem kot zakonitim zastopnikom tožene stranke in sekretarko sodišča, ki je njegova žena, lahko vzbuja dvom v nepristranost sodišča pri odločanju, upoštevaje da je pomemben tudi videz nepristranosti. Zato je v smislu navedenih določb ZPP to razlog za določitev drugega stvarno pristojnega sodišča, da izvede postopek in odloči v zadevi. Glede na to je Vrhovno sodišče za odločanje v tej zadevi določilo Delovno sodišče v Celju kot lokacijsko najbližje drugo stvarno pristojno sodišče.